b"\n_START_ARTICLE_\nLaika (companyia)\n_START_SECTION_\nHist\xc3\xb2ria\n_START_PARAGRAPH_\nA finals de 1990, Will Vinton Studios, conegut pels seus anuncis i les seves pel\xc2\xb7l\xc3\xadcules stop-motion, va buscar pressupost per a m\xc3\xa9s llargmetratges i va contractar a diversos inversors externs, entre els quals s'inclo\xc3\xafa\xc2\xa0\xc2\xa0Nike\xc2\xa0i el seu propietari Phil Knight. En 1998, Knight va fer la seva inversi\xc3\xb3 inicial i el seu fill Travis va comen\xc3\xa7ar a treballar en l'estudi com a animador. En 2002, Phil Knight va adquirir financerament Will Vinton Studios amb la intenci\xc3\xb3 de crear una productora de llargmetratges. L'any seg\xc3\xbcent, Henry Selick, director de Malson abans de Nadal, es va unir a l'estudi com a director supervisor. Durant el mes de\xc2\xa0juliol de 2005, Laika va ser fundada i va substituir Will Vinton Studios. A partir d'aquell moment, Laika va obrir dues divisions: Laika Entertainment pels seus llargmetratges i Laika/house pel treball m\xc3\xa9s comercial, com els anuncis publicitaris i els v\xc3\xaddeos musicals. Tamb\xc3\xa9 van anunciar els seus primers projectes, entre els quals es trobaven una pel\xc2\xb7l\xc3\xadcula de stop-motion\xc2\xa0anomenada\xc2\xa0Coraline i la pel\xc2\xb7l\xc3\xadcula d'animaci\xc3\xb3 CGI\xc2\xa0Jack & Ben's Animated Adventure._NEWLINE_L'estudi va acomiadar a una part significativa del seu personal l'any 2008, quan es va cancel\xc2\xb7lar el seu segon llargmetratge planejat Jack & Ben's Animated Adventure. L'any seg\xc3\xbcent, l'estudi va donar a con\xc3\xa8ixer el seu primer llargmetratge, Coraline, que va rebre una nominaci\xc3\xb3 a l'Oscar a la millor pel\xc2\xb7l\xc3\xadcula d'animaci\xc3\xb3, als Bafta per a Millor pel\xc2\xb7l\xc3\xadcula animada, als Globus d'Or per a Millor pel\xc2\xb7l\xc3\xadcula animada i vuit nominacions als Annie Awards, de les quals va guanyar tres per Millor banda sonora en una pel\xc2\xb7l\xc3\xadcula animada, Millor disseny de personatges i Millor disseny de producci\xc3\xb3. Despr\xc3\xa9s de dirigir Moongirl i Coraline, sense \xc3\xa8xit per renegociar el seu contracte, Henry Selick va sortir de Laika l'any 2009. _NEWLINE_A finals de 2009, l'estudi va acomiadar a m\xc3\xa9s personal en el seu departament d'animaci\xc3\xb3 per ordinador per centrar-se exclusivament en la t\xc3\xa8cnica de l'stop-motion. El seu segon llargmetratge amb aquesta t\xc3\xa8cnica va ser\xc2\xa0ParaNorman, que es va estrenar el\xc2\xa017 d'agost de 2012, i que tamb\xc3\xa9 va rebre una nominaci\xc3\xb3 a l'Oscar a la millor pel\xc2\xb7l\xc3\xadcula d'animaci\xc3\xb3, com tamb\xc3\xa9 una nominaci\xc3\xb3 a la Millor pel\xc2\xb7l\xc3\xadcula d'animaci\xc3\xb3 en els premis Bafta, i vuit nominacions en els premis Annie Awards, guanyant dos: Millor animaci\xc3\xb3 de personatge i Millor disseny de personatge. _NEWLINE_Despr\xc3\xa9s de treballar en anuncis de stop-motion per a clients com Apple Inc., Fox Sports, ESPN i Coca-cola, Laika va dividir el seu departament de publicitat el juliol de 2014, per centrar-se exclusivament en la producci\xc3\xb3 de cinema. La nova divisi\xc3\xb3 comercial independent va passar a anomenar-se HouseSpecial. _NEWLINE_La seva tercera pel\xc2\xb7l\xc3\xadcula, The Boxtrolls, va ser estrenada el 26 de setembre de 2014, i es va basar en la novel\xc2\xb7la de fantasia i d'aventures d'Alan Snow, Here Be Monsters!. Va ser dirigida per Anthony Stacchi i Graham Annable i, de nou, va rebre una nominaci\xc3\xb3 a l'Oscar a la millor pel\xc2\xb7l\xc3\xadcula d'animaci\xc3\xb3, al Globus d'Or per Millor pel\xc2\xb7l\xc3\xadcula animada i cinc nominacions pels Annie Awards, entre les quals destacaven Millor pel\xc2\xb7l\xc3\xadcula d'animaci\xc3\xb3, Millor doblatge i Millor disseny de producci\xc3\xb3._NEWLINE_La seva quarta pel\xc2\xb7l\xc3\xadcula va ser Kubo and the Two Strings, que es va estrenar el 19 d'agost de 2016. Va rebre dues nominacions als Oscars, per Millor pel\xc2\xb7l\xc3\xadcula animada i Millors efectes visuals (convertint-se en la segona cinta d'animaci\xc3\xb3 en aconseguir-ho, darrere de Malson abans de Nadal). Va guanyar el premi Bafta per Millor pel\xc2\xb7l\xc3\xadcula animada. Tamb\xc3\xa9 va rebre una nominaci\xc3\xb3 en els Globus d'Or a Millor pel\xc2\xb7l\xc3\xadcula animada, i deu nominacions als Annie Awards, de les quals va guanyar tres, Millor animaci\xc3\xb3 de personatge,  Millor disseny de producci\xc3\xb3 i Millor editorial per a una producci\xc3\xb3. _NEWLINE_Laika tamb\xc3\xa9 ha comprat els drets de la novel\xc2\xb7la de fantasia escrita per Colin Meloy, Wildwood, i el llibre de fantasia de Philip Reeve, Goblins, per adaptar-los al cinema._NEWLINE_A mar\xc3\xa7 de 2015, Laika va anunciar que ampliava l'estudi amb la intenci\xc3\xb3 de produir una cinta animada cada any._NEWLINE_Laika est\xc3\xa0 treballant actualment amb l'objectiu d'estrenar una cinquena pel\xc2\xb7l\xc3\xadcula animada el 18 de maig de 2018"